ມົນ​ລະ​ພິດ​ອາກາດ ​ປົກ​ຄຸມ​ ເມືອງ ຮາບິນ ຂອງ​ຈີນ (ວີດີໂອ/ສະໄລດ໌)
ອົງການ​ຂ່າວ​ຊິນ​ຮົວຂອງ​ຈີນ ​ຖິ້ມ​ໂທດ ​ເຫດການ​ສຸກ​ເສີນ​​ນີ້ ໃສ່ມື້​ທໍາ​ອິດ ທີ່ມີ ​ການ​ເປີດ​ໃຊ້​ອາຍຮ້ອນ ​​ເພື່ອ​ທໍາ​ຄວາມ​ອຸ່ນ ​ໃນ​ລະດູ​ໜາວປີນີ້.
ມົນລະພິດອາກາດ ທີ່ເປັນຄັວນດໍາ ເກືອບວ່າໄດ້ປົກຄຸມແລະ ບົດບັງ ເມືອງ Harbin ຢ່າງສິ້ນເຊີງ ທາງພາກຕາເວັນອອກ ສຽງເໜືອ ຂອງປະເທດຈີນ ຊຶ່ງໄດ້ບັງຄັບໃຫ້ພວກໂຮງຮຽນປິດ ການຈາລະຈອນຕິດຂັດຢ່າງໜັກ ແລະສະໜາມບິນອັດລົງ ເຈົ້າໜ້າທີ່ກົມອຸຕຸນິຍົມ ໄດ້ກ່າວໃນວັນຈັນມື້ນີ້ວ່າ  ຝຸ່ນລະອອງ ຢູ່ໃນອາກາດ ທີ່ເປັນພິດຕໍ່ສຸຂະພາບຫລາຍທີ່ສຸດນັ້ນ ມີປະລິ ມານ ທີ່ສູງກ່ວາລະດັບປົກກະຕິ ທີ່ຖືວ່າປອດໄພ ຕາມກົດມາດ ຕະຖານສາກົນຂອງອົງການອະນາໄມໂລກ ນັ້ນ ປະມານ 40 ເທົ່າ ອົງການຂ່າວຊິນຮົວຂອງທາງການຈີນ ໄດ້ຖິ້ມໂທດ ເຫດການສຸກເສີນນີ້ ໃສ່ມື້ທໍາອິດ ທີ່ມີ ການເປີດໃຊ້ອາຍຮ້ອນເພື່ອທໍາຄວາມອຸ່ນ ໃນເມືອງ ສໍາລັບລະດູໜາວປີນີ້ ຄັວນເສຍຕ່າງໆທີ່ເກີດມາຈາກການພັດທະນາຢ່າງໄວ ແລະການເຜົາໄໝ້ຖ່ານຫີນຢ່າງຫຼວງ ຫຼາຍ ໃນທົ່ວຈີນນັ້ນ ໄດ້ກະຕຸ້ນໃຫ້ການນໍາພາຂອງປະເທດ ໃຫ້ຄໍາໝັ້ນສັນຍາວ່າ ຈະທໍາການ ປັບປຸງແກ້ໄຂ ລັດຖະບານ ໄດ້ໃຫ້ຄໍາໜັ້ນສັນຍາແບບນີ້ ມາໄດ້ຫຼາຍໆປີແລ້ວ ແຕ່ກໍມີບໍ່ໄດ້ມີ ຄວາມກ້າວໜ້າໃດໆ ເຈົ້າໜ້າທີ່ກ່າວໃນວັນຈັນມື້ນີ້ວ່າ ຄັວນດໍາໜາຕຶບດັ່ງກ່າວນີ້ ຍັງຈະປົກຄຸມຕົວເມືອງ ຢູ່ໄປອີກ ຕະຫຼອດ 24 ຊົ່ວໂມງ